CELEX: 32021D0927
Language: bg
Date: 2021-05-31 00:00:00
Title: Решение за изпълнение (ЕС) 2021/927 на Комисията от 31 май 2021 година за определяне на единния коефициент за междусекторна корекция за коригирането на безплатно разпределените квоти за емисии за периода 2021—2025 година (нотифицирано под номер C(2021)3745) (текст от значение за ЕИП)

9.6.2021   
               
               
                  BG
               
               
                  Официален вестник на Европейския съюз
               
               
                  L 203/14
               
            
         РЕШЕНИЕ ЗА ИЗПЪЛНЕНИЕ (ЕС) 2021/927 НА КОМИСИЯТА
         от 31 май 2021 година
         за определяне на единния коефициент за междусекторна корекция за коригирането на безплатно разпределените квоти за емисии за периода 2021—2025 година
         
            
               (нотифицирано под номер C(2021)3745)
            
         
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Делегиран регламент (ЕС) 2019/331 на Комисията (1) от 19 декември 2018 г. за определяне на валидни за целия Съюз преходни правила за хармонизирано безплатно разпределяне на квоти за емисии в съответствие с член 10а от Директива 2003/87/ЕО на Европейския парламент и на Съвета, и по-специално член 14, параграф 6 от него,
         като има предвид, че:
         
                     (1)
                  
                  
                     В член 10а, параграфи 5, 5а и 8 от Директива 2003/87/ЕО на Европейския парламент и на Съвета (2) се предвижда максимално годишно количество квоти, което представлява основата за изчисляване на безплатно разпределените квоти на инсталации, които не са обхванати от член 10а, параграф 3 от същата директива.
                  
               
                     (2)
                  
                  
                     Максималното количество безплатно разпределени квоти, предвидено в член 10а, параграф 5 от Директива 2003/87/ЕО, минус количеството, посочено в член 10а, параграф 8, и като се вземе предвид наличното допълнително количество, когато е необходимо, определено в член 10а, параграф 5а от същата директива, следва да не се надвишава, за да се спази делът на квотите за продажба чрез търг, определен в член 10 от Директива 2003/87/ЕО. За да се гарантира, че максималното годишно количество квоти няма да бъде надвишено, при необходимост се прилага коефициент за междусекторна корекция, с който се намаляват равномерно безплатните квоти за всички инсталации, отговарящи на условията за разпределяне на безплатни квоти.
                  
               
                     (3)
                  
                  
                     Съгласно член 14, параграф 6 от Делегиран регламент (ЕС) 2019/331 Комисията определя коефициента за междусекторна корекция за всяка година от съответния период на разпределяне, след като бъдат съобщени предварителните годишни количества на безплатни квоти за този период.
                  
               
                     (4)
                  
                  
                     Коефициентът за междусекторна корекция, приложим всяка година от периода на разпределяне 2021—2025 г. за инсталации, които не са определени като производители на електроенергия и които не са нови участници, следва да се определя въз основа на предварителния годишен брой на безплатните квоти за емисии, разпределяни безплатно през периода на разпределяне, без да се включват безплатните квоти, разпределени на инсталациите, които са изключени от държавите членки от схемата за търговия с емисии в рамките на Съюза (СТЕ на ЕС), в съответствие с член 27 или член 27а от Директива 2003/87/ЕО и като се включат безплатните квоти, разпределени на инсталациите, които са включени от държавите членки в съответствие с член 24 от същата директива.
                  
               
                     (5)
                  
                  
                     За 2021 г. количеството квоти за целия Съюз, посочено в член 9 от Директива 2003/87/ЕО, възлиза на 1 571 583 007, както е определено в член 1 от Решение (ЕС) 2020/1722 на Комисията (3). В съответствие с член 10, параграф 1, първа и втора алинея от Директива 2003/87/ЕО максималното (годишно) количество, предвидено в член 10а, параграф 5, беше изчислено като 43 % от 1 571 583 007, т.е. 675 780 693. От това количество от 675 780 693, 32 500 000 квоти следва да се приспадат годишно в съответствие с член 10а, параграф 8 от Директива 2003/87/ЕО, което за 2021 г. ще доведе до максимално количество от 643 280 693. Съгласно член 10а, параграф 5а от Директива 2003/87/ЕО допълнително количество в размер до 3 % от общото количество квоти, което за десетгодишния период 2021—2030 г. възлиза на 413 420 157, ще се използва за увеличаване на максималното налично количество, ако предварителните годишни количества безплатни квоти за всяка инсталация, представени от държавите членки и членуващите в ЕИП държави от ЕАСТ, като се прилага съответният коефициент, определен в приложение V към Делегиран регламент (ЕС) 2019/331, надвишават максималното количество, посочено в член 10а, параграф 5 от директивата. Последното обаче не е било така. Поради това годишният коефициент за междусекторна корекция следва да бъде 100 %.
                  
               
                     (6)
                  
                  
                     Всички неизползвани квоти от максималните количества през 2021 г. следва да бъдат предоставени през следващата година, а именно 2022 г. Тази логика следва да продължи да се прилага за следващите години през периода на разпределяне 2021—2025 г., посочен в член 2, точка 15 от Делегиран регламент (ЕС) 2019/331.
                  
               
                     (7)
                  
                  
                     Максималните количества, предвидени в член 10а, параграфи 5, 5а, 8 от Директива 2003/87/ЕО, хармонизираните правила за разпределяне и коефициентът за междусекторна корекция следва да се прилагат в членуващите в ЕИП държави от ЕАСТ (4). Поради това е необходимо да се вземат предвид предварителните годишни количества на безплатно разпределените квоти за емисии за периода 2021—2025 г. въз основа на данните, приети от Надзорния орган на ЕАСТ по отношение на Исландия, Норвегия и Лихтенщайн. Изчисленията, посочени в съображение 5, отразяват тази необходимост,
                  
               ПРИЕ НАСТОЯЩОТО РЕШЕНИЕ:
         
            Член 1
            За всяка година в периода на разпределяне 2021—2025 г. единният коефициент за междусекторна корекция за коригиране на безплатно разпределените квоти за емисии в съответствие с член 10а, параграфи 5 и 5а от Директива 2003/87/ЕО е 100 %.
         
         
            Член 2
            Адресати на настоящото решение са държавите членки.
         
         
            Съставено в Брюксел на 31 май 2021 година.
            
               
                  За Комисията
               
               Frans TIMMERMANS
               
                  Изпълнителен заместник-председател
               
            
         
         
            (1)  ОВ L 59, 27.2.2019 г., стр. 8.
         
            (2)  Директива 2003/87/ЕО на Европейския парламент и на Съвета от 13 октомври 2003 г. за установяване на схема за търговия с квоти за емисии на парникови газове в рамките на Съюза и за изменение на Директива 96/61/ЕО на Съвета (ОВ L 275, 25.10.2003 г., стр. 32).
         
            (3)  Решение (ЕС) 2020/1722 на Комисията от 16 ноември 2020 г. относно количеството квоти, които да бъдат издадени в Съюза като цяло за 2021 г. в рамките на системата на ЕС за търговия с емисии (ОВ L 386, 18.11.2020 г., стр. 26).
         
            (4)  Решение на Съвместния комитет на ЕИП № 112/2020 от 14 юли 2020 г. за изменение на приложение ХХ (Околна среда) към Споразумението за ЕИП (все още непубликувано в Официален вестник)